Et sted på slagmarken i Ukraine tager en russisk soldat en selfie med sin smartphone. Sekunder senere ligger billedet på et socialt medie. Men i baggrunden på soldatens billede ses en bygning og et gadenavn på et vejskilt. Og pludselig er billedet blevet en kilde til vigtige efterretningsoplysninger. Men billedet er ikke gemt af vejen i et krypteret, militært system. Det er ikke taget af en hemmelig spion. I stedet ligger det frit tilgængeligt på nettet, hvor personer som Oliver Alexander fra Aalborg kan bruge det i deres arbejde. Personer, som arbejder med ”open source intelligence” – eller på dansk: Efterretninger fra åbne kilder. For selvom ovenstående er et tænkt eksempel, læner det sig meget tæt op ad virkeligheden og de tusindvis af billeder og videoer fra krigen i Ukraine, som ligger frit tilgængelige på sociale medier som for eksempel Twitter og Telegram. Startede som fritidsinteresse For Oliver Alexander begyndte arbejdet med ”open source intelligence” som en fritidsinteresse. Men især efter Ruslands invasion af Ukraine har mængden af timer, som han dagligt bruger på det, været støt stigende. - Jeg gør det, fordi jeg på nogle punkter føler, at det kan hjælpe med at få sandheden frem om ting. Man kan bevise, hvordan ting er sket og samtidig hjælper man med at oplyse folk, fortæller han. De oplysninger, som Oliver Alexander samler sammen gennem sit arbejde, analyserer han og skriver om på Twitter, ligesom han også skriver længere tekster på hjemmesiden Substack. - Jeg ved ikke specifikt, hvad der præcis driver mig. Det er sådan en blanding af, at jeg godt kan lide mysterier og man ligesom kan få nyhederne først, fortæller han. Mange af dem, som arbejder med open source intelligence rundt om i verden, vælger at gøre det anonymt og skjule sig bag brugernavne på diverse onlineplatforme. Men Oliver Alexander publicerer sine analyser under sit eget navn, hvilket ifølge ham selv også er med til at understøtte hans troværdighed. - I Danmark er jeg som sådan ikke bekymret for min sikkerhed. Men jeg ville nok ikke rejse på ferie til Moskva i morgen – så tror jeg i hvert fald, at det bliver en relativt lang ferie, siger han med et skævt smil. Du kan høre den fascinerende historie om Oliver Alexanders arbejde, som han håber at gøre til sin levevej, i denne uges udgave af Indblik. Du kan se programmet i playeren herunder - det kan også downloades som podcast.

Opsummering:
29-årige Oliver Alexander fra Aalborg bruger en stor del af sin fritid på at arbejde med ”open source intelligence” på nettet – et slags privatdetektivarbejde baseret på tilgængelige kilder online.